ઘર માં અગ્નિમાં બાલ્કની છે જે નારીના સ્વાસ્થ્ય માટે યોગ્ય ન ગણાય. વળી અહીં હિંચકો આવેલો છે તેથી નારીનું મન ચંચળ બની શકે. વિચારો વધારે આવે અને મન અશાંત બને. ઘરનું મુખ્ય દ્વાર પૂર્વના પદનું છે. જેના કારણે ઘરના બધાં જ સદસ્યો એકસાથે ઘરમાં રહે તેવા સંજોગો ઘટે. લિવિંગ રૂમ પૂર્વથી અગ્નિના ભાગને કવર કરે છે. અહીં બેઠક વ્યવસ્થા અગ્નિમુખી છે. જેના કારણે ઘરમાં કોઈનો સ્વભાવ વાંક જોવાવાળો બની જાય. અન્યનું સારું પછી દેખાય અને દોષ પહેલાં દેખાય. જે ઘરના વાતાવરણને નકારાત્મક અસર કરે. પલંગ બે દરવાજાની વચ્ચે છે અને દક્ષિણ તરફ માથું રાખીને સૂવાની વ્યવસ્થા છે જે યોગ્ય ન ગણાય. તબિયત નરમ રહે. પૂર્વ તરફ મુખ રાખીને કોમ્પ્યુટર પર કામ કરવાથી આત્મસંતોષ મળે પરંતુ ધન ઉપાર્જન માટે આ વ્યવસ્થા યોગ્ય ન ગણાય. અહીં વિદ્યાર્થી ભણવા માટે બેસી શકે.